FI Euroopan unionin virallinen lehti C 366/145

KERTOMUS

Euroopan koulutussäätiön tilinpäätöksestä varainhoitovuodelta 2010 sekä säätiön vastaukset

2011/C 366/26

JOHDANTO

1. Euroopan koulutussäätiö (jäljempänä ’säätiö’) perustettiin neuvoston asetuksella (ETY) N:o 1360/1990 (1). Torinossa sijaitsevan säätiön tehtävänä on tukea ammatillisen koulutuksen uudistamista Euroopan unionin kumppanimaissa. Tätä varten säätiö avustaa komissiota Phare-, Tacis-, Cards- ja Meda-ohjelmien toteuttamisessa (2).

2. Säätiön talousarvio oli 19,3 miljoonaa euroa varainhoitovuonna 2010, kun se edellisenä vuonna oli 20,2 miljoonaa euroa. Säätiössä työskenteli vuoden lopussa 128 henkilöä, edellisenä vuonna henkilöstön määrä oli 124.

TARKASTUSLAUSUMA

3. Tilintarkastustuomioistuin on tarkastanut Euroopan unionin toiminnasta tehdyn sopimuksen 287 artiklan 1 kohdan toisen alakohdan mukaisesti säätiön tilinpäätöksen (3), joka sisältää ”tilinpäätösasiakirjat” (4) ja ”selvityksen talousarvion toteuttamisesta” (5)31. joulukuuta 2010 päättyneeltä varainhoitovuodelta, ja tilien perustana olevien toimien laillisuuden ja asianmukaisuuden.

4. Tilintarkastustuomioistuimen tarkastuslausuma annetaan Euroopan parlamentille ja neuvostolle neuvoston asetuksen (EY, Euratom) N:o 1605/2002 (6) 185 artiklan 2 kohdan mukaisesti.

Johtajan vastuu

5. Tulojen ja menojen hyväksyjänä johtaja toteuttaa tulot ja menot sisältävää talousarviota säätiön varainhoitoa koskevien säännösten mukaisesti omalla vastuullaan ja hyväksyttyjen määrärahojen rajoissa (7). Johtajan vastuulla on kehittää (8) sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös (9), jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tilintarkastustuomioistuimen vastuu

6. Tilintarkastustuomioistuimen vastuulla on antaa tarkastuksensa perusteella tarkastuslausuma säätiön tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

7. Tilintarkastustuomioistuin toimitti tarkastuksensa kansainvälisten tarkastusstandardien ja eettisten ohjeiden (IFAC ja ISSAI) (10) mukaisesti. Kyseisissä standardeissa edellytetään, että tilintarkastustuomioistuin noudattaa eettisiä ohjeita ja suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko tilinpäätöksessä olennaisia virheitä ja ovatko tilien perustana olevat toimet lailliset ja asianmukaiset.

8. Tilintarkastustuomioistuimen tarkastuksen osana toteutettiin menettelyjä, joiden tarkoituksena oli saada todentavaa aineistoa tilinpäätökseen sisältyvistä määristä ja tilinpäätöstiedoista ja tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita käytettävät menetelmät sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai sääntöjenvastaisia toimia. Kyseisissä riskinarvioinneissa arvioidaan tarkastuskohteen sisäistä valvontaa tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

9. Tilintarkastustuomioistuin katsoo, että saatu todentava aineisto on riittävä ja sopiva jäljempänä olevien lausumien perustaksi.

Lausuma tilien luotettavuudesta

10. Tilintarkastustuomioistuin katsoo, että säätiön tilinpäätös (11) antaa olennaisilta osiltaan oikeat ja riittävät tiedot säätiön taloudellisesta asemasta 31. päivältä joulukuuta 2010 sekä toimien tuloksista ja rahavirroista päättyneeltä varainhoitovuodelta säätiön varainhoitoa koskevien säännösten mukaisesti.

Lausuma tilien perustana olevien toimien laillisuudesta ja asianmukaisuudesta

11. Tilintarkastustuomioistuin katsoo, että säätiön 31. päivänä joulukuuta 2010 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

Tilintarkastustuomioistuimen jaosto IV on tilintarkastustuomioistuimen jäsenen Igors LUDBORŽSin johdolla hyväksynyt tämän kertomuksen Luxemburgissa 6. syyskuuta 2011 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) EYVL L 131, 23.5.1990, s. 1.

(2) Liitteessä esitetään tiedotustarkoituksessa yhteenveto säätiön vastuualueista ja toiminnoista.

(3) Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta sekä esitetään yhteenveto budjettikohtien välisistä määrärahasiirroista.

(4) Tilinpäätös sisältää taseen, tuloslaskelman, rahavirtalaskelman, oman pääoman muutoksia koskevan laskelman sekä tilinpäätöksen liitteet, joihin sisältyy kuvaus merkittävistä tilinpäätöksen laatimisperiaatteista ja muut liitetiedot.

(5) Selvitys talousarvion toteuttamisesta sisältää talousarvion toteutumalaskelman liitteineen.

(6) EYVL L 248, 16.9.2002, s. 1.

(7) Komission asetus (EY, Euratom) N:o 2343/2002 (EYVL L 357, 31.12.2002, s. 72), 33 artikla.

(8) Asetus (EY, Euratom) N:o 2343/2002, 38 artikla.

(9) Erillisvirastojen tilinpäätöksiä ja kirjanpitoa koskevat säännöt on esitetty asetuksen (EY, Euratom) N:o 2343/2002 VII osaston 1 luvussa. Asetusta on viimeksi muutettu asetuksella (EY, Euratom) N:o 652/2008 (EUVL L 181, 10.7.2008, s. 23). Säännöt on sisällytetty sellaisenaan säätiön varainhoitoasetukseen.

(10) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).

(11) Lopullinen tilinpäätös laadittiin 15. kesäkuuta 2011 ja tilintarkastustuomioistuin vastaanotti sen 16. kesäkuuta 2011. Lopullinen tilinpäätös esitetään sivustoilla http://eca.europa.eu ja http://www.etf.europa.eu/Archive

LIITE Euroopan koulutussäätiö (Torino) Vastuualueet ja toiminnot Perussopimuksen mukainen unionin toimivalta (Euroopan unionin toiminnasta tehty sopimus, 166 artiklan 3 kohta) Unioni ja jäsenvaltiot edistävät yhteistyötä kolmansien maiden sekä ammatillisen koulutuksen alalla toimivaltaisten kansainvälisten järjestöjen kanssa. Säätiön toimivaltuudet (neuvoston asetus (ETY) N:o 1360/1990) Tavoitteet — Euroopan unionin ulkosuhdepolitiikan yhteydessä edistää henkisen pääoman kehittämistä seuraavissa maissa: maissa, jotka voivat saada tukea asetusten (EY) N:o 1085/2006 ja (EY) N:o 1638/2006 sekä myöhempien asiaan liittyvien säädösten nojalla; muissa maissa, jotka säätiön hallitus nimeää jäsentensä kahden kolmasosan enemmistön kannattaman ehdotuksen ja komission lausunnon perusteella ja jotka kuuluvat sellaisen unionin säädöksen tai kansainvälisen sopimuksen piiriin, jonka soveltamisalaan sisältyy henkisen pääoman kehittäminen, ja käytettävissä olevien varojen puitteissa. — Kyseisessä asetuksessa ’henkisen pääoman kehittämisellä’ tarkoitetaan työtä, jolla edistetään yksilön taitojen ja osaamisen elinikäistä kehittämistä parantamalla ammatillisen koulutuksen järjestelmiä. Tehtävät Saavuttaakseen tavoitteensa sekä hallitukselle annettuja toimivaltuuksia noudattaen ja unionin tasolla määritettyjen yleisten suuntaviivojen mukaisesti säätiö: — tarjoaa tietoa, politiikka-analyysejä ja neuvoja, jotka koskevat henkisen pääoman kehittämiseen liittyviä kysymyksiä kumppanimaissa, — edistää kansallisilla ja paikallisilla työmarkkinoilla tarvittavien taitojen tuntemusta ja analyysiä, — tukee kumppanimaissa toimivien sidosryhmien pyrkimyksiä lisätä henkisen pääoman kehittämiseen liittyviä valmiuksiaan, — edesauttaa tiedon- ja kokemustenvaihtoa niiden avunantajien kesken, jotka toimivat henkisen pääoman kehittämistoimien uudistamisen parissa kumppanimaissa, — tukee niiden toimien toteuttamista, jolla unioni avustaa kumppanimaita henkisen pääoman kehittämisessä, — levittää henkisen pääoman kehittämiseen liittyviä tietoja ja edistää siihen liittyvää verkottumista ja kokemusten ja hyvien toimintamallien vaihtoa Euroopan unionin ja kumppanimaiden kesken ja toisaalta kumppanimaiden keskuudessa, — osallistuu komission pyynnöstä kumppanimaille annettavan koulutusavun yleisen vaikuttavuuden analysointiin, — hoitaa hallituksen ja komission sopimia tehtäviä tämän asetuksen yleisissä rajoissa. Hallinto 1 – Hallitus — yksi edustaja kustakin jäsenvaltiosta, — kolme komission edustajaa, — kolme Euroopan parlamentin nimeämää asiantuntijaa, jotka eivät osallistu äänestyksiin, — lisäksi kolme kumppanimaiden edustajaa voi osallistua hallituksen kokouksiin tarkkailijoina. 2 – Johtaja Hallitus nimeää johtajan komission ehdotuksesta. 3 – Ulkoinen tarkastus Tilintarkastustuomioistuin. Säätiön resurssit vuonna 2010 (2009) Talousarvio 19,3 (20,2) miljoonaa euroa. Henkilöstö 31. joulukuuta 2010 — Henkilöstötaulukossa 96 (96) väliaikaista tointa, joista täytettyjä 92 (86). — Muu henkilöstö: 36 (38) tointa (paikallinen ja sopimussuhteinen henkilöstö, työkomennuksella olevat kansalliset asiantuntijat). Henkilöstö yhteensä: 128 (124) henkilöstön jäsentä, joiden osalta tehtävät jakaantuvat seuraavasti: — operatiiviset tehtävät: 70 (64) — hallinnolliset tehtävät: 31 (40) — yrityskoordinointiin ja viestintään liittyvät tehtävät: 27 (20). Tuotteet ja palvelut vuonna 2010 (2009) Säätiö osallistuu EU:n ulkosuhdepolitiikan puitteissa inhimillisen pääoman kehittämisen (HCD) parantamiseen 29 kumppanuusmaassa, jotka on ilmoitettu säätiötä koskevassa asetuksessa ja jotka säätiön hallitus on osoittanut. Tärkeimmät toiminnot ovat Euroopan unionin toimintapolitiikkojen ja hankkeiden tukeminen, toimintalinjojen analysointi, tietojen ja kokemusten levittäminen ja vaihto sekä kumppanuusmaiden valmiuksien lisäämisen tukeminen. Säätiön lisäarvo syntyy sen puolueettomasta, ei-kaupallisesta ja ainutlaatuisesta vakiintuneesta osaamisperustasta, joka koostuu asiantuntemuksesta, jota säätiöllä on inhimillisen pääoman kehittämisesta yleensä ja työllisyyden kannalta. Siihen kuuluu myös kokemus EU:n ja sen jäsenvaltioiden inhimillisen pääoman kehittämistä koskevien lähestymistapojen mukauttamisesta kumppanuusmaiden olosuhteisiin. Vuonna 2010 säätiö sai onnistuneesti päätökseen ns. Torinon prosessin ensimmäisen vuoden (24:n kumppanuusmaan ammatillista koulutuspolitiikkaa koskevat arviot). Prosessin yhteydessä edistetään strategisten toimintalinjojen ja parhaiden käytäntöjen kehittämistä sekä helpotetaan koordinointia ja harmonisointia ja Euroopan unionin sisäisten politiikkojen ulkoista ulottuvuutta. Säätiö hoiti keskeisiä tehtäviään seuraavasti: — unionin toimintapolitiikkojen ja ulkosuhteiden alan välineiden hankesyklin tukeminen kumppanuusmaiden osalta: 30 (30) tuotosta, — kumppanuusmaiden valmiuksien lisääminen: 30 (67) tuotosta, — toimintapoliittiset analyysit: 29 (23) tuotosta, — tiedonlevitys ja verkostoituminen: 30 (22) tuotosta. Tuotoksilla mitataan hankkeiden tulosten saavuttamista, ja ne muodostavat yhteyden talousarvion ja säätiön tehtävien välille. Näiden työohjelman mukaisesti suoritettujen tehtävien lisäksi säätiö myös vastasi Euroopan komission suoriin pyyntöihin koko vuoden mittaan. Vuonna 2010 raportoiduista 105:stä (101:stä) käsiteltävänä olevasta komission pyynnöstä 62 (56) prosenttia osoitettiin IPA-maille ja 30 (40) prosenttia ENPI-välineelle ja 7 (4) prosenttia DCI-välineelle. Yksi tekninen pyyntö ei liittynyt yhteenkään näistä kolmesta välineestä. IPA : Liittymistä valmisteleva tukiväline ENPI : Eurooppalainen naapuruuden ja kumppanuuden väline DCI : Kehitysyhteistyön rahoitusväline Lähde: Säätiön toimittamat tiedot.